Gauteng het u-draai gemaak oor e-tolArgieffoto Die e-tolhersieningspaneel het Dinsdag in Pretoria gehoor die Gautengse regering het van plan verander nadat hy die e-tolstelsel goedgekeur het. “Die Gautengse regering het my nie in kennis gestel wat tot die verandering gelei het nie,” het Dipuo Peters, minister van vervoer, gesê. Sy het gesê die Gauteng-hoofwegverbeteringsprojek (GFIP) is deur die regering, spesifiek die “ANC-regering” beplan en goedgekeur. Die ANC in Gauteng was een van die groepe wat e-tol verwerp het tydens sy aanbieding aan die e-tolkomitee. Paul Mashatile, voorsitter van die ANC in die provinsie, het ŉ paar weke gelede aan die paneel gesê daar moet alternatiewe planne beraam word om die GFIP te finansier. Peters het egter gesê Mashatile was teenwoordig toe die projek goedgekeur is. David Makhura, premier van Gauteng, het in Julie die paneel saamgestel om die ekonomiese en maatskaplike impak van die GFIP en e-tol te ondersoek. Die paneel sal na verwagting teen die einde van die maand sy bevindings aan Makhura voorhou.